Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: hozzájuk kapcsolódó személyes adatok kezelését, továbbítását az 1997. évi XLVII. törvény is szigorú feltételekhez köti.
Paragraph Index: 1010

2. Tekintettel arra, hogy a vonatkozó jogi előírások szerint személyes adatokat csak akkor lehet kezelni (például továbbítani), ha azt törvény előírja, az okmányirodák adatkezeléséről csak a megfelelő jogi szabályozás kimunkálása után tudok érdemben nyilatkozni. Miután az adatkoncentrációra, illetve az új adatkezelő szervezetek létrehozására irányuló elképzelések a polgárok információs önrendelkezési jogának súlyos sérelmét jelenthetik, csak az Alkotmánybíróság e kérdéskörben hozott határozatai figyelembevételével készülő törvényi szabályozás felel meg az alkotmányosság követelményének. Az Alkotmánybíróság például a 46/1995. (VI. 30.) AB határozatában kifejtette, hogy: „Az Alkotmányból a személyes adatok felhasználását illetően — az alapjogi védelem szempontjait érvényesítve — a célhoz kötöttség elve és az osztott információs rendszerek alkotmányos követelménye határozható meg.”

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes